|  |  |  |  |  |
| --- | --- | --- | --- | --- |
| **témakör: jézus születése (Lukács 1, 26–38; Lukács 2,1–20; Máté 2,1–12)** | | **évfolyam (a feladatbank megjelölése szerint): Óvoda** | | |
| **Valláspedagógiai kapcsolódás a témához:**    **A történet fókusza**: Jézus Isten szeretetét hozta a földre hozzánk, emberekhez. Ezzel a szeretettel meglep, megajándékoz, biztat és mellénk áll.  **A kisgyermek világához** a következő pontokon kapcsolódhatunk a történettel:  **Öröm és meglepetés átélése – érzelmek kifejezése, fontossága**  A bibliai történetben szereplő angyalok Isten követei, akik örömhírt hoznak Máriának, Józsefnek és a pásztoroknak. Isten szeretete meglepetést tartogat a Rá figyelő emberek számára. Mária, József, és a pásztorok is elfogadják a meglepetést, tudnak örülni neki, és átélik a meglepettség különös érzését. A váratlan eseményekre való reakció, a félelemmel keveredő kíváncsiság és az örömteli meglepetés tudatos átélése is fontos a gyermek számára érzelmi fejlődése során.  **Biztonság, biztonságérzet, család, bizalom**  Jézus születésének története arról beszél, hogy Isten egészen közel jön az emberhez, a legbensőségesebb kapcsolatok közegébe. A gyermek biztonságérzetét megerősítő üzenet, hogy a kisgyermek születése, az élet ajándék. Amikor hálát adhat saját családjáért, testvérei érkezésekor részese lehet a családban a gyermekszületés élményének, a család bővülésének, akkor tapasztalatot szerez arról a biztonságról és bizalomról, amely az Istenbe vetett bizalmának, az Istennel való kapcsolatának is az alapja lesz.  **Kicsinység, védelemre szorultság átélése**  Jézus kicsi gyermekként, egyszerűségben, szegénységben érkezik a világra. Védelemre szorul, úgy, mint egy mai kisgyermek. Isten vigyáz Józsefre, József vigyáz Máriára az úton és Betlehemben. Isten a mai kisgyermekre is vigyáz, és embereket küld, akik segítői ebben.  **Fontos vagyok Istennek, Isten szeret engem is**  A pásztorok a legszegényebb, egyszerű emberekként, a napkeleti bölcsek gazdag tudósokként érkeznek Jézushoz. Gazdagok és szegények, elismertek és megvetettek egyaránt felismerik Jézusban a világ királyát. Ő mindenkihez jött, kivétel nélkül mindenki fontos Neki, felnőttek és gyermekek, közösségben és személyesen, egyenként is. Biztató az üzenet: „Jézus hozzád is jött, te is fontos vagy Neki!”.  **Isten biztatást küld, amikor félünk**  Az angyalok jelenlétükkel, szavakkal és énekkel biztatják a megijedt pásztorokat: „*Ne féljetek!*”*.* A pásztorok örömhírt kapnak arról, Aki megszületett és elveszi a félelmeiket. Isten meghallgatja az imádságot, a gyermek is elmondhatja Neki félelmeit, és tud azokról a félelmekről is, amelyekről beszélni sem tudunk. Ő biztatást küld, és mi is továbbadhatjuk ezt a biztatást.  **Bátorság, kezdeményezés, elindulás, új dolgok kipróbálása – Isten segít ezen az úton is**  A pásztorok örömmel és kíváncsian elindulnak az angyalok szavára. A bölcsek követik a csillagot. Isten mutatja nekik az utat, ők kitartóan mennek tovább és eljutnak Jézushoz. Fontos, hogy megerősítsük a gyermeket az elindulásban, a kezdeményezéseiben, bátorítsuk az új dolgok kipróbálásában. Ezzel segíthetjük kezdeményezőkészségének és kitartásának formálódását.  **Ajándékozás öröme – elfogadás és készség arra, hogy örömöt okozzak**  A napkeleti bölcsek ajándékot hoznak. Az ajándékok tiszteletüket és szeretetüket fejezik ki. Az adventi időszak és a karácsonyi készülődés az ajándékok készítésének és elfogadásának az ideje is. Sokat adhatunk a gyermekeknek, ha átélhetik, hogy nem ajándéklisták készítéséről, kívánságok felsorolásáról szól az adventi és a karácsonyi ajándékozás, hanem az egyszerű dolgok fölötti örvendezésről, a meglepetés izgalmáról, a másik emberért, a szeretteinkért való fáradozásról.  **Ünneplés, az ünnep átélése**  A karácsony az egyik legnagyobb ünnepi élmény a legtöbb család számára. A családban és a közösségben megélt ünnep segít abban, hogy a gyermekhez eljusson az üzenet: Jézus születése számunkra is öröm. A gyermekként átélt ünnep hozzájárul a teljes személyiség formálódásához, az ünnepi pillanatok életre szóló útravalóként kerülhetnek be a gyermek lelki tarisznyájába.  **Fejlesztési lehetőségek a feladatok mentén:**  A történet megértését szolgálják, illetve a rá való emlékezést segítik a **kognitív** célú feladatok.: 3., 5., 7., 8., 10., 13., 14., 15., 17., 18., 22., 23.,  A történet átélését a képek, a szereplőkkel történő azonosulást a beszélgetés és a feladatok, a történet egy-egy etapjához való **érzelmi** viszonyulást segítik az alábbi feladatok: 4., 6., 9., 11., 12., 19., 20., 21., 24., 26., 28., 30., 34., 36.  A **feladattudatot, szabálytudatot**, kitartást, a kezdeményezést, a finommotorikát pedig a következő feladatok segíthetik: 1., 2., 8., 16., 19., 25., 27., 29., 31., 32., 33., 35., 37., 39. | | | | |
| **Feladat címe és bibliai igehely: Jézus születése (Lukács 1, 26–38; Lukács 2, 1–20; Máté 2,1–12)** | | | | |
| **Sor-**  **szám** | **feladat** | **Feladat-**  **típus és nehézségi**  **fok** | **kérdések a feladathoz kapcsolódó beszélgetéshez** | **Teológiai mondanivaló, bátorító üzenet** |
| 1. | Mária nagyon meglepődött, amikor egy angyal érkezett hozzá. Az angyal különös hírt hozott: Máriának kisfia születik majd!  **Kösd össze a pontokat és színezd ki azt, aki meglátogatta Máriát!** | Irányított színezés  átlagos | * Szerinted miért lepődött meg Mária? * Milyen különleges hírt kapott Mária az angyaltól? * Te kinek okoztál már meglepetést? Mesélj róla! * Mikor ért téged meglepetés? Mondd el! | Isten szeretete meglepetést tartogat.  Örülj te is a meglepetéseknek és igyekezz örömteli meglepetést okozni! |
| 2. | Mária nagyon meglepődött, amikor egy angyal érkezett hozzá. Az angyal különös hírt hozott: Máriának kisfia születik majd!  **Színezz a jeleknek megfelelően!** | Irányított színezés  nehéz |
| 3. | József és Mária Betlehembe indulnak. A hosszú úton Isten vigyáz rájuk.  **Vezesd Józsefet és Máriát a betlehemi házakhoz!** | labirintus  könnyű | * Mit gondolsz, miről beszélgetett József és Mária a hosszú úton? * Szerinted miért lehetett nehéz József és Mária útja? * Milyen volt a te utazásod, amikor messzire mentetek? * Kik vigyáznak rád, amikor útra kelsz? | Isten vigyáz Józsefre és Máriára a hosszú úton.  Isten rád is vigyáz, bárhová mész! |
| 4. | József és Mária Betlehembe indulnak. A hosszú úton Isten vigyáz rájuk.  **Kik vigyáznak rád, ha te útra kelsz? Színezd ki őket!** | Mi a válasz? képes  átlagos |
| 5. | József és Mária nem találtak szálláshelyet Betlehemben. Csak egy istállóban tudtak lepihenni**.**  **Keresd meg az 5 különbséget a képek között!** | Mi a különbség?  átlagos | * Szerinted mire gondolt József, amikor Máriával megérkeztek Betlehembe? * Mit gondolsz, hogyan kért segítséget József a fogadósoktól? * Miért volt hálás Mária és József azért, hogy egy istállóban lepihenhettek? | Isten vigyáz Józsefre és Máriára Betlehemben.  Isten rád is vigyáz, bárhová mész! |
| 6. | Jézus nagyon egyszerű, szegényes körülmények között született, a betlehemi istállóban.  **Beszélgessetek a képekről!** | Mi a válasz? képes  átlagos | * Tudod-e, hol születik ma a legtöbb kisbaba? Kik segítenek nekik és az anyukáknak? * Ha láttál már újszülött kisbabát, meséld el, milyen volt! * Mire van szüksége egy kisbabának? * Hogyan gondoskodott Mária és József a megszületett kisbabáról? Miből lett a kiságya? | Isten vigyáz Jézusra és családjára szegényes körülmények között is.  Isten mindenütt ott van veled és gondoskodik rólad! |
| 7. | Jézus nagyon egyszerű, szegényes körülmények között született.  **Hol született meg Jézus? Azt a képet színezd ki!** | Irányított színezés  átlagos |
| 8. | Jézus nagyon egyszerű, szegényes körülmények között született.  **Kösd össze a vonalakat! Rajzolj a babának mosolygó arcot!** | Irányított színezés  átlagos |
| 9. | József és Mária nagyon örültek az újszülött gyermeknek.  **Te kikkel örvendezel együtt Jézus születésének karácsonykor? Rajzold a családod tagjait a karácsonyfa mellé!** | Irányított színezés  nehéz | * Sorold fel, mit szeretsz a karácsonyi ünneplésben! * Kik azok, akikkel te együtt örülsz karácsonykor? | Jézus születése ajándék a családjának és az egész világnak.  A te legnagyobb ajándékaid: Jézus szeretete és a saját családod! |
| 10. | A szegény pásztorokat nagy meglepetés érte. A fényességből angyal szólt hozzájuk, majd angyalok kórusa énekelt nekik.  **Karikázd be azokat a pásztorokat, akik a földön ülnek! Színezd ki azt a pásztort, aki a többiek mögött áll!** | Irányított színezés  nehéz | * Milyen meglepetés érte a pásztorokat? * Szerinted miért ijedtek meg a pásztorok? * Milyen jó hírt kaptak a pásztorok az angyaloktól? | Isten angyalokat küldött a szegény pásztorokhoz az örömhírrel.  Isten neked is örömöt akar okozni! |
| 11. | A pásztorokat így biztatta az angyal: „Ne féljetek!”  **Karikázd be azokat a gyerekeket és felnőtteket, akik éppen másokat biztatnak, hogy ne féljenek!** | Mi a válasz? képes  nehéz | * Szerinted mit mond a doktor néni a kisfiúnak? * Neked ki segített, amikor reggel el kellett köszönni anyától vagy apától? Te szoktál segíteni ilyenkor a kisebbeknek? * Mit gondolsz, miért vár a medence mellett a gyerek? * Te mikor tudtat biztatni a társadat, hogy ne féljen? | Isten angyalokat küldött a szegény pásztorokhoz az örömhírrel.  Isten veled van akkor is, ha félsz és biztatókat küld neked! |
| 12. | A pásztorokat így biztatta az angyal: „Ne féljetek!” Isten hozzánk is küld biztatókat.  **Beszélgessetek a képekről!** | Mi a válasz? képes |
| 13. | A pásztorok örömmel és kíváncsisággal indultak a betlehemi istállóhoz.  **Vezesd a pásztorokat a jászolban fekvő gyermekhez!** | Labirintus  könnyű | * Szerinted mit mondtak egymásnak a pásztorok, amikor örömmel útra keltek? * Vajon milyen ajándékot vihettek a pásztorok Jézusnak? * Milyen énekeket ismersz a pásztorok útjáról? | A pásztorok örömmel fogadják a jó hírt és el is indulnak az angyal szavára.  Te is indulj örömmel, bátran, ha erre biztatnak téged! Te is bátran, örömmel kezdhetsz hozzá a feladataidhoz! |
| 14. | A pásztorok nagyon örültek, hogy megláthatták a megszületett Jézust. Elmondták, amit az angyaloktól hallottak, és csodálták Őt.  **Színezd ki azokat a kis képeket a sorban, amelyeket megtalálod a nagy képen!** | Mi a válasz? képes  Irányított színezés  nehéz | * Mit gondolsz, milyen lehetett a pásztorok arca, amikor meglátták a kis Jézust az istállóban? * Miről beszéltek a pásztorok Máriának és Józsefnek? * Te miért örülsz, amikor közeledik a karácsony? | A pásztorok örvendeznek, hogy Isten Fia megszületett.  Te is örülhetsz Jézus születésének advent és karácsony idején! |
| 15. | A pásztorok nagyon örültek, hogy megláthatták a megszületett Jézust. Elmondták, amit az angyaloktól hallottak, és csodálták Őt.  **Rakd ki a képet a darabokból!** | Puzzle |
| 16. | Messze, napkeleten bölcsek kémlelték az eget. Egy fényes csillag nyomában indultak el, hogy megkeressék az újszülött királyt.  **Színezd ki a legnagyobb csillagot!** | Irányított színezés  nehéz | * Miért keltek útra a napkeleti bölcsek? Hová akartak eljutni? * Mi segítette a napkeleti bölcseket a hosszú úton? * Szerinted miért nem fordultak vissza akkor sem, amikor elfáradtak? | Isten a napkeleti bölcseknek is jelet adott, amely őket is Jézushoz vezette.  Te is lehetsz kitartó – figyelhetsz Jézus történetére és minden nap imádkozhatsz Hozzá! |
| 17. | Messze napkeleten bölcsek kémlelték az eget. Egy fényes csillag nyomában indultak el, hogy megkeressék az újszülött Jézust, akit királyként tisztelünk.  **Színezd ki minden körben azt a csillagot, amelyik különbözik a többitől!** | Rajzos kakukktojás  átlagos |
| 18. | A napkeleti bölcsek nagyon örültek, amikor megérkeztek a betlehemi istállóhoz és meglátták a kisgyermeket, Akit kerestek. Meghajoltak előtte és átadták ajándékaikat.  **Kösd össze az összetartozó képrészleteket!** | Keresd a párját!  nehéz | * Milyen ajándékokat vittek Jézusnak a napkeleti bölcsek? * Mivel mutatták meg a bölcsek, hogy szeretik és tisztelik Jézust? * Te kinek készítesz ajándékot karácsonyra? * Te mit mondasz, amikor kibontod és megköszönöd az ajándékokat? | A napkeleti bölcsek gazdag ajándékokkal tisztelték meg a legnagyobb királyt.  Fogadd örömmel az ajándékokat és készíts te is ajándékot azoknak, akiket szeretsz! |
| 19. | A napkeleti bölcsek királyként tisztelték a kisgyermeket, akire rátaláltak. Tiszteletük jeleként átadták ajándékaikat.  **Színezd ki szépen a képeket és ajándékozz meg velük valakit, akit szeretsz!** | Színező  átlagos |
| 20. | Karácsonykor Jézus születését ünnepeljük.  **Te mit szeretsz legjobban az ünneplésben? Karikázd be! Ki is színezheted!** | Mi a válasz? képes  könnyű | * Mi tetszett neked a legjobban, amikor hallgattad a karácsonyi történetet? * Te kinek készítettél már ajándékot? * Te miben tudsz segíteni a karácsonyi sütemények elkészítésekor? * Milyen verset vagy dalt tudsz, amelyet a gyerekek a templomban elmondhatnak vagy elénekelhetnek? | Isten szeretete Jézusban közénk jött – ezért örvendezünk karácsonykor.  Köszönd meg Istennek, hogy családoddal és barátaiddal együtt ünnepelhetsz! |
| 21. | Karácsonykor Jézus születését ünnepeljük.  **Te mit szeretsz legjobban az ünneplésben? Beszélgessetek a képekről!** | Mi a válasz? képes  könnyű |
| **ÖSSZEFOGLALÓ JELLEGŰ FELADATOK** | | | | |
| 22. | Az első karácsonykor Jézus megszületett Betlehemben. Mária és József nagyon vigyáztak Rá. Meglátogatták a szegény pásztorok és a gazdag napkeleti bölcsek is.  **Figyeld meg jól a képeket! Mondd meg, melyik körből mi hiányzik!** | Mi a válasz? képes  nehéz | * Milyen különleges hírt kapott Mária az angyaltól? * Mit gondolsz, miről beszélgetett József és Mária a hosszú úton? * Miért volt hálás Mária és József azért, hogy egy istállóban lepihenhettek? * Milyen meglepetés érte a pásztorokat? * Szerinted mit mondtak egymásnak a pásztorok, amikor örömmel útra keltek? * Miről beszéltek a pásztorok Máriának és Józsefnek? * Miért keltek útra a napkeleti bölcsek? Hová akartak eljutni? * Mivel mutatták meg a bölcsek, hogy szeretik és tisztelik Jézust? | Isten szeretete Jézusban közénk jött – ezért örvendezünk karácsonykor.  Köszönd meg Istennek, hogy családoddal és barátaiddal együtt ünnepelhetsz! |
| 23. | Az első karácsonykor Jézus megszületett Betlehemben. Mária és József nagyon vigyáztak rá. Meglátogatták a szegény pásztorok és a gazdag napkeleti bölcsek is.  **Keresd meg az egyforma képeket!** | Keresd a párját!  átlagos |
| **TEMATIKUS KÉPEK A TÖRTÉNETHEZ** | | | | |
| 24. | **Beszélgessetek a képről!** | Mi a válasz? képes  átlagos | * Szerinted miért lepődött meg Mária? * Milyen különleges hírt kapott Mária az angyaltól? * Te kinek okoztál már meglepetést? Mesélj róla! * Mikor ért téged meglepetés? Mondd el! | Isten szeretete meglepetést tartogat.  Örülj te is a meglepetéseknek és igyekezz örömteli meglepetést okozni! |
| 25. | **Színezd ki a képet!** | Színező  átlagos |
| 26. | **Beszélgessetek a képről!** | Mi a válasz? képes  átlagos | * Mit gondolsz, miről beszélgetett József és Mária a hosszú úton? * Szerinted miért lehetett nehéz József és Mária útja? * Milyen volt a te utazásod, amikor messzire mentetek? * Kik vigyáznak rád, amikor útra kelsz? | Isten vigyáz Józsefre és Máriára a hosszú úton.  Isten rád is vigyáz, bárhová mész! |
| 27. | **Színezd ki a képet!** | Színező  átlagos |
| 28. | **Beszélgessetek a képről!** | Mi a válasz? képes  átlagos | * Szerinted mire gondolt József, amikor Máriával megérkeztek Betlehembe? * Mit gondolsz, hogyan kért segítséget József a fogadósoktól? * Miért volt hálás Mária és József azért, hogy egy istállóban lepihenhettek? | Isten vigyáz Józsefre és Máriára a hosszú úton és Betlehemben.  Isten rád is vigyáz, bárhová mész! |
| 29. | **Színezd ki a képet!** | Színező  átlagos |
| 30. | **Beszélgessetek a képről!** | Mi a válasz? képes  átlagos | * Ha láttál már újszülött kisbabát, meséld el, milyen volt! * Mire van szüksége egy kisbabának? * Hogyan gondoskodott Mária és József a megszületett kisbabáról? Miből lett a kiságya? | Jézus születése ajándék a családjának és az egész világnak.  A te legnagyobb ajándékaid: Jézus szeretete és a saját családod! |
| 31. | **Színezd ki a képet!** | Színező  átlagos |
| 32. | **Beszélgessetek a képről!** | Mi a válasz? képes  átlagos | * Milyen meglepetés érte a pásztorokat? * Szerinted miért ijedtek meg a pásztorok? * Milyen jó hírt kaptak a pásztorok az angyaloktól? | Isten angyalokat küldött a szegény pásztorokhoz az örömhírrel.  Isten neked is örömöt akar okozni! |
| 33. | **Színezd ki a képet!** | Színező  átlagos |
| 34. | **Beszélgessetek a képről!** | Mi a válasz? képes  átlagos | * Mit gondolsz, milyen lehetett a pásztorok arca, amikor meglátták a kis Jézust az istállóban? * Miről beszéltek a pásztorok Máriának és Józsefnek? * Te miért örülsz, amikor közeledik a karácsony? | A pásztorok örvendeznek, hogy Isten Fia megszületett.  Te is örülhetsz Jézus születésének advent és karácsony idején! |
| 35. | **Színezd ki a képet!** | Színező  átlagos |
| 36. | **Beszélgessetek a képről!** | Mi a válasz? képes  átlagos | * Miért keltek útra a napkeleti bölcsek? Hová akartak eljutni? * Mi segítette a napkeleti bölcseket a hosszú úton? * Szerinted miért nem fordultak vissza akkor sem, amikor elfáradtak? | Isten a napkeleti bölcseknek is jelet adott, amely őket is Jézushoz vezette.  Te is lehetsz kitartó – figyelhetsz Jézus történetére és minden nap imádkozhatsz hozzá! |
| 37. | **Színezd ki a képet!** | Színező  átlagos |
| 38. | **Beszélgessetek a képről!** | Mi a válasz? képes  átlagos | * Milyen ajándékokat vittek Jézusnak a napkeleti bölcsek? * Mivel mutatták meg a bölcsek, hogy szeretik és tisztelik Jézust? * Te kinek készítesz ajándékot karácsonyra? * Te mit mondasz, amikor kibontod és megköszönöd az ajándékokat? | A napkeleti bölcsek gazdag ajándékokkal tisztelték meg a legnagyobb királyt.  Fogadd örömmel az ajándékokat és készíts te is ajándékot azoknak, akiket szeretsz! |
| 39. | **Színezd ki a képet!** | Színező  átlagos |